ລາຍງານໃໝ່ ເປີດເຜີຍວ່າ ສະພາບການ ຂອງສື່ມວນຊົນ ໃນທົ່ວໂລກ ແມ່ນຫຼຸດລົງ ຢ່າງຫຼວງຫຼາຍ
ສິດເສລີພາບ ດ້ານການຂ່າວ ໄດ້ຫລຸດລົງ ສູ່ລະດັບຕ່ຳສຸດ ໃນປີກາຍນີ້ ອີງຕາມລາຍງານສະບັບໃໝ່ ຂອງອົງການ Freedom House.
ໃນຫຼາຍໆທົດສະວັດຜ່ານມາ ຄວາມເສລີດ້ານການຂ່າວ ໃນ ທົ່ວໂລກ ແມ່ນໄດ້ຫລຸດນ້ອຍຖອຍລົງ ຈົນເຖິງຂັ້ນຕ່ຳທີ່ສຸດ ເມື່ອປີກາຍນີ້ ອີງຕາມບົດລາຍງານສະບັບນຶ່ງ ທີ່ໄດ້ນຳອອກ ເຜີຍແຜ່ ໃນວັນພຸດມື້ນີ້ ໂດຍກຸ່ມປົກປ້ອງສິດທິມະນຸດສາກົນ ກຸ່ມນຶ່ງ ການສຳຫລວດປະຈຳປີ ຂອງອົງການ Freedom House ກ່າວວ່າ ບັນດານັກຂ່າວໃນທົ່ວໂລກ ພວມປະເຊີນກັບ ການ ຈຳກັດຫັດແຄບຕ່າງໆ ທີ່ໄດ້ວາງອອກມາ ຕໍ່ພວກເຂົາເຈົ້າ ໂດຍອຳນາດ ທີ່ລວມທັງ ລັດຖະບານຜະເດັດການຕ່າງໆ ພວກກໍ່ການຮ້າຍ ແລະ ພວກເຈົ້າຂອງສື່ຕ່າງໆ ທີ່ປະສົງຜົນ ປະໂຫຍດ ທາງດ້ານເສດຖະກິດ ພວກລະເມີດ ທີ່ຮ້າຍແຮງທີ່ສຸດ ຈາກການຈັດອັດດັບ 199 ປະເທດ ຫຼື ດິນແດນຕ່າງໆ ຂອງອົງການດັ່ງກ່າວ ແມ່ນມີ ເກົາຫຼີເໜືອ ອຸສເບັກກິສຖານ ເທີກເມນິສຖານ ເບລາຣຸສ ຄິວບາ ຊີເຣຍ ອີຣ່ານ ແລະ ຄຣາເມຍ ສ່ວນປະເທດ ນໍເວ ສະວີເດັນ ແລະ ແບລຈຽມ ແມ່ນຢູ່ອັນດັບເທິງສຸດ ຂອງບັນຊີລາຍຊື່ນັ້ນ ລວມທັງໝົດແລ້ວ ອົງການ Freedom House ກ່າວວ່າ ມີ ພຽງ 14 ເປີເຊັນ ຂອງປະຊາ ກອນໃນທົ່ວໂລກ ອາໄສຢູ່ໃນ ບັນດາປະເທດ ທີ່ເສລີນັ້ນ ບົດລາຍງານດັ່ງກ່າວ ໄດ້ໃຫ້ເຫດຜົນ ຂອງການຫລຸດນ້ອຍ ຖອຍລົງ ໃນເສລີພາບດ້ານການຂ່າວນັ້ນ ຍ້ອນການເພີ້ມຂຶ້ນ ຂອງກົດໝາຍຕ່າງໆ ທີ່ຈຳກັດ ຫັດແຄບ ຕໍ່ສື່ຂ່າວນັ້ນເອງ ບົດລາຍງານກ່າວອີກວ່າ ກົດໝາຍເຫຼົ່ານັ້ນ ສ່ວນຫຼາຍແລ້ວ ແມ່ນໄດ້ຖືກຮັບຜ່ານ ທີ່ເຫັນໄດ້ຢ່າງຈະແຈ້ງ ວ່າ ແມ່ນເພື່ອເຫດຜົນ ຄວາມໝັ້ນຄົງແຫ່ງຊາດ